RAPPORT TAL-KUMMISSJONI LILL-PARLAMENT EWROPEW U LILL-KUNSILL dwar l-implimentazzjoni tal-applikazzjonijiet tat-telerilevament u dwar l-użu tar-riżorsi finanzjarji disponibbli għaliha skont ir-Regolament tal-Kunsill (KE) Nru 78/2008 /* COM/2013/0553 final */





RAPPORT TAL-KUMMISSJONI LILL-PARLAMENT EWROPEW U LILL-KUNSILL dwar l-implimentazzjoni tal-applikazzjonijiet tat-telerilevament u dwar l-użu tar-riżorsi finanzjarji disponibbli għaliha skont ir-Regolament tal-Kunsill (KE) Nru 78/2008 1. Daħla Informazzjoni dettaljata dwar l-użu tal-art agrikola u l-kundizzjonijiet tal-għelejjel hija essenzjali għall-kwalità tar-rendiment u l-previżjonijiet tal-produzzjoni agrikola. Din l-informazzjoni tintuża b'mod partikolari għall-monitoraġġ tas-suq u għall-ġestjoni tal-miżuri tas-suq relatati permezz tal-Organizzazzjoni Komuni tas-Suq unika. F'dan il-kuntest, l-Unjoni Ewropea għamlet sforzi sostanzjali biex tiżviluppa u ttejjeb teknoloġiji u mudelli innovattivi relatati speċifikament mal-applikazzjonijiet tat-telerilevament. L-esperjenza li nkisbet turi li t-telerilevament jipprovdi informazzjoni indipendenti ta' kwalità għolja li ma tistax tinkiseb mis-sistemi agrikoli tradizzjonali tal-istatistika u l-previżjonijiet. Ir-Regolament tal-Kunsill (KE) Nru 78/2008 [1] jipprovdi l-qafas legali għal dawn l-attivitajiet tat-telerilevament għall-perjodu 2008-2013. L-applikazzjonijiet tat-telerilevament li jappoġġa dan il-qafas jipprovdu informazzjoni utli lill-Kummissjoni Ewropea, lill-Istati Membri interessati, lill-istituti tar-riċerka u lil utenti oħra, permezz tat-tixrid ta' prodotti differenti. Sa minn meta nħolqot, is-sistema baqgħet tittejjeb kontinwament. Minbarra l-għan primarju li jinkisbu l-previżjonijiet tar-rendiment u l-ħsad, is-sistema tipprovdi wkoll tagħrif utli dwar oqsma oħra rilevanti għall-agrikoltura tal-UE bħat-tibdil fil-klima. L-Artikolu 4 tar-Regolament (KE) Nru 78/2008 jipprovdi li l-Kummissjoni għandha tressaq rapport finali sa mhux aktar tard mill-31 ta' Lulju 2013 dwar l-implimentazzjoni tal-miżuri tat-telerilevament u dwar l-użu tar-riżorsi finanzjarji li jkunu disponibbli għaliha skont ir-Regolament. Dan ir-rapport qed isir biex jissoktaw dawn il-miżuri fil-qafas tal-Politika Agrikola Komuni (CAP) wara l-31 ta' Diċembru 2013. Ir-rapport jelabora dwar il-possibbiltà ta' xenarju li tissokta s-Sistema eżistenti tal-Previżjoni tar-Rendiment tal-Għelejjel MARS għall-UE u li titwessa' l-kopertura globali bl-għanijiet li jibqgħu jitjiebu l-previżjonijiet tar-rendiment għall-UE u jingħata kontribut għall-inizjattivi internazzjonali li nedew il-ministri tal-agrikoltura tal-G20. 2. Is-Sistema MARS tal-Previżjoni tar-Rendiment tal-Għelejjel MARS Is-Sistema tal-Previżjoni tar-Rendiment tal-Għelejjel MARS (MCYFS) inbdiet fl-1988 bħala proġett pilota għal 10 snin biex jipprevedi r-rendiment u l-ħsad tal-għelejjel. L-attività, li dak iż-żmien kienet tissejjaħ il-Monitoraġġ tal-Agrikoltura bit-Telerilevament (MARS fil-qosor), ikkonċentrat fuq il-valutazzjoni tar-rendiment tal-għelejjel u l-volumi tal-produzzjoni ta' bosta għelejjel fl-UE, abbażi ta' analiżi meteoroloġika, indikaturi tat-tkabbir tal-għelejjel simulati agrometeoroġikament, dejta ta' riżoluzzjoni baxxa bis-satellita u analiżi tal-istatistika. Mill-1999 'l hawn din l-attività saret skont il-bażi legali tad-Deċiżjoni 1445/2000/KE[2] għall-perjodu 1999-2003 u l-estensjoni tagħha għall-perjodu 2004-2007 bid-Deċiżjoni 2066/2003/KE[3]. Mill-2008 sal-2013, l-attività saret skont ir-Regolament tal-Kunsill (KE) Nru 78/2008. L-MCYFS titħaddem bl-Azzjoni AGRI4CAST fl-Istitut għall-Ambjent u s-Sostenibbiltà (IES) taċ-Ċentru Konġunt għar-Riċerka (JRC). L-MCYFS hija għodda tal-analiżi kumplessa u integrata li tindirizza l-għanijiet stabbiliti fir-Regolament, b'mod aktar speċifiku l-monitoraġġ tal-kundizzjonijiet tal-għelejjel, ir-rendimenti u l-produzzjoni agrikola. Is-sistema fiha bosta moduli indipendenti, li huma integrati biex jissorveljaw kif jikbru l-għelejjel u jipprevedu r-rendimenti tal-għelejjel. Minn perspettiva teknika, l-MCYFS tinkludi: 1) il-manutenzjoni ta' bażi tad-dejta meteoroloġika (ara l-Artikolu 1(2)(a) tar-Regolament); 2) l-applikazzjoni ta' mudelli agrometeoroloġiċi (ara l-Artikolu 1(2)(d)); 3) l-ipproċessar ta' dejta ta' riżoluzzjoni baxxa bis-satellita (ara l-Artikolu 1(2)(a)); 4) l-analiżi statistika u l-previżjonijiet tar-rendiment tal-għelejjel ewlenin fil-livell nazzjonali mal-UE (ara l-Artikolu 1(2)(b)) kif ukoll għodod tal-viżwalizzazzjoni. L-MCYFS titmexxa b'mod operazzjonali billi tkopri l-Kontinent Ewropew kollu, il-pajjiżi tal-Magreb u t-Turkija. L-għelejjel li jkopru l-mudelli tas-simulazzjoni huma l-qamħ artab, il-qamħ durum, ix-xgħir tax-xitwa u tar-rebbiegħa, il-qamħirrun, iż-żerriegħa tal-kolza, il-ġirasol, il-patata, il-pitravi, il-ħaxix tal-mergħa, ir-ross u ċereali oħra. (1) Il-bażi tad-dejta meteoroloġika Id-dejta meteoroloġika tinġabar minn stazzjonijiet meteoroloġiċi madwar l-Ewropa, u wara tiġi eżaminata għall-kwalità u pproċessata aktar, u fl-aħħar nett tiġi analizzata. Bħala tali din id-dejta meteoroloġika tista' tintuża biex jinbdew twissijiet ta' riskji (eż. kxif ta' kundizzjonijiet tat-temp mhux tas-soltu matul xahar partikolari). Barra minn hekk, id-dejta li tbassar it-temp miċ-Ċentru Ewropew għat-Tbassir tat-Temp għal Żmien Medju tiġi analizzata biex jitħejjew il-prospetti dwar il-kundizzjonijiet tat-temp li jolqtu l-art agrikola. (2) Mudelli agrometeoroloġiċi użati għas-simulazzjoni tat-tkabbir tal-għelejjel Il-mudelli agrometeoroloġiċi jitħaddmu biex id-dejta meteoroloġika tissarraf f'estimi dwar il-produzzjoni tal-bijomassa tal-għelejjel. L-għodod li jintużaw huma l-mudell CGMS (Is-Sistema ta' Monitoraġġ tat-Tkabbir tal-Għelejjel) jiġifieri l-mudell WOFOST (World Food Study) adattat fuq skala Ewropea, il-mudell LINGRA għall-mergħat u l-mudell WARM (Water Accounting Rice Model) għar-ross. Informazzjoni addizzjonali, bħall-parametri tal-ħamrija, il-kalendarji tal-għelejjel, il-prattiċi tal-għelejjel u l-parametri tal-għelejjel, tintuża biex isiru s-simulazzjonijiet. F'dan il-livell, jiġu prodotti ħafna indikaturi/predikaturi speċifiċi għall-għelejjel (eż. il-bijomassa potenzjali) u jiġu ttrasferiti għall-analiżi statistika biex jinħolqu previżjonijiet tar-rendimenti kwantitattivi. Dawn l-elementi jgħinu wkoll għall-valutazzjoni tal-kundizzjonijiet tal-għelejjel (l-Artikolu 1(1)(b) tar-Regolament). Ir-riżultati miksuba jinkludu mapep li juru temperatura estrema f'xi stadju partikolari tal-għelejjel, simulazzjonijiet tal-bijomassa u l-produzzjoni tal-qamħ, estimi tar-riżerva attwali tal-indewwa fil-ħamrija, l-istadju tal-iżvilupp tal-għelejjel f'xi xahar partikolari, u d-diverġenza mill-medja fit-tul f'xi deċennju partikolari jew f'xi perjodu fl-istaġun tat-tkabbir għal kwalunkwe indikatur agrometeoroloġiku. (3) Dejta ta' riżoluzzjoni baxxa bis-satellita L-applikazzjonijiet tat-telerilevament jaqbdu mas-sistema f'kull livell u jgħinu biex jittejbu l-mudelli tal-previżjoni agrikola kif ukoll biex jiġu stabbiliti mudelli għar-reġjuni. Apparti d-dejta li tiġi mill-istazzjonijiet meteoroloġiċi tintuża l-informazzjoni mis-satelliti meteoroloġiċi (pereżempju r-radjazzjoni mkejla bis-satelliti fil-livell tar-riżoluzzjoni ta' 5km). L-informazzjoni tat-telerilevament tiġi pproċessata biex jinħolqu indikaturi "mkejla" tal-veġitazzjoni, li jkunu jistgħu jitqabblu mal-indikaturi agrometeoroloġiċi u jintużaw għall-analiżi statistika. Is-sensors tas-satellita b'riżoluzzjoni baxxa jew medja li jintużaw: L-iSPOT Vegetation/NOAA-AVHRR (b'riżoluzzjoni ta' madwar 1km) u l-MODIS (b'riżoluzzjoni ta' madwar 300-500m)[4]. (4) L-analiżi statistika L-indikaturi miksuba mill-bażi tad-dejta meteoroloġika, mill-bażi tad-dejta agrometeoroloġika u mill-bażi tad-dejta tat-telerilvament jitqabblu mas-serje taż-żmien tar-rendiment u jiġu analizzati b'metodi tal-istatistika (pereżempju analiżi rigressiva jew tax-xenarju). Ir-riżultati finali jkunu previżjonijiet kwantitattivi ta' rendimenti li, flimkien mal-analiżi tar-riżultati msemmija hawn fuq, jiġu ppubblikati fil-bullettini MARS. Id-dejta disponibbli fis-sistema tkopri perjodu twil taż-żmien, li jibda mill-1975. (5) L-għodod tal-viżwalizzazzjoni u t-tixrid tar-riżultati L-utenti jistgħu jaċċessaw il-bażijiet tad-dejta (informazzjoni meteoroloġika, informazzjoni agrometeoroloġika, informazzjoni tat-telerilevament) bl-għodod tal-informazzjoni. L-AGRI4CAST iżżomm portal fuq l-internet li juri d-dejta tat-telerilevament u tista' titniżżel, u portal li juri l-informazzjoni meteoroloġika u agrometeoroloġika fil-forma ta' mapep elettroniċi u tista' titniżżel. L-utenti jistgħu jniżżlu l-analiżi tal-kundizzjonijiet tal-għelejjel u l-estimi tar-rendiment. Kull element imsemmi hawn fuq jintuża biex jitħejjew il-bullettini u studji speċifiċi dwar il-kundizzjonijiet tal-klima (ara l-Artikolu 1(2)(c)). Dawn jagħtu l-analiżijiet tas-sitwazzjoni tal-għelejjel f'reġjuni differenti tal-UE, il-mapep tat-temp u l-indikaturi tal-għelejjel u r-rendiment mistenni. Regolarment waqt l-istaġun ewlieni tat-tkabbit, il-Bullettin MARS jiġi stampat bħala kopji u ppubblikat fuq l-internet. 3. L-implimentazzjoni 3.1. L-implimentazzjoni ġenerali Biex jissokta tal-operat tas-servizzi mill-2008 sal-2013 f'konformità mar-Regolament tal-Kunsill (KE) Nru 78/2008, tnieda proġett ġdid imsejjaħ MARSOP3. Dan jiffoka fuq il-forniment ta' prodotti ta' operat f'ħin kważi reali lill-JRC għall-monitoraġġ tal-produzzjoni u r-rendiment agrikoli fl-Ewropa. F'Awwissu 2007 ġiet ippubblikata sejħa għall-offerti (Attivitajiet operazzjonali għall-azzjonijiet MARS - MARSOP3 - 2008-2013, Avviż tal-Kuntratt Nru 2007/S 154-191094) fis-suppliment ta' Il-Ġurnal Uffiċjali tal-Unjoni Ewropea. Wara l-evalwazzjoni tal-offerta għal-Lott I (id-dejta meteoroloġika) u għal-Lott II (il-kisba u l-ipproċessar tad-dejta bis-satellita) u wara l-opinjoni favorevoli tal-Grupp Konsultattiv dwar l-Akkwist Pubbliku, ġie ffirmat kuntratt ma' konsorzju mmexxi minn Alterra BV. Abbażi tal-prodotti operazzjonali kkonsenjati skont dan il-kuntratt, il-JRC janalizza l-kundizzjonijiet tal-għelejjel u jħejji estimi tar-rendimenti u l-produzzjoni. Din l-informazzjoni tkun disponibbli għall-Istati Membri u għall-pubbliku ġenerali. 3.2. L-implimentazzoni fir-rigward tal-Artikolu 1 tar-Regolament tal-Kunsill (KE) Nru 78/2008 L-Artikolu 1 tar-Regolament tal-Kunsill (KE) Nru 78/2008 jistabbilixxi l-għanijiet għall-implimentazzjoni ta' miżuri tat-telerilevament (l-Artikolu 1(1)) u jagħti dettalji dwar il-miżuri li għandhom jittieħdu (l-Artikolu 1(2)). Għal referenza aktar faċli, id-deskrizzjoni tal-implimentazzjoni tal-miżuri ssegwi l-istruttura tal-Artikolu 1. 3.2.1. L-għanijiet tal-miżuri implimentati (l-Artikolu 1(1)) Artikolu 1(1)(a): il-ġestjoni tas-swieq agrikoli L-attività tagħti previżjonijiet indipendenti, f'waqthom, xjentifiċi u traċċabbli tar-rendimenti tal-għelejjel għall-Istati Membri kollha u għall-pajjiżi ġirien tal-UE għal ċerti għelejjel li jinħadmu. Din l-informazzjoni jużawha s-servizzi tal-Kummissjoni għal dawn l-iskopijiet ewlenin: 1) aġġornament tal-karti bilanċjali tal-provvista tal-għelejjel; 2) valutazzjoni tal-kundizzjonijiet klimatiċi u l-impatti potenzjali ta' avvenimenti partikolari tat-temp fl-Istati Membri jew fir-reġjuni (eż. l-impatt tal-ġlata li tasal tard); 3) monitoraġġ tal-kundizzjonijiet tal-għelejjel f'pajjiżi terzi. Il-previżjonijiet tar-rendiment tal-AGRI4CAST jingħataw ukoll lis-Sistema tal-Estimi Bikrija tal-Eurostat. L-indipendenza u l-affidabbiltà tar-riżultati li tħejji l-AGRI4CAST jitqiesu bħala assi importanti mis-servizzi tal-Kummissjoni. L-analiżi tal-statistika li ssir bl-indikaturi tat-tkabbir tal-għelejjel hi trasparenti, traċċabbli u maħżuna għal kull simulazzjoni tal-għelejjel u għas-snin kollha. Għal kull mudell jingħata sett ta' indikaturi tal-istatistika, pereżempju l-iżball tal-għerq kwadrat tal-medja tad-differenzi kwadrati (root mean square error) għal intervalli differenti tal-kunfidenza, devjazzjoni standard. Fi tmiem il-kampanja tal-previżjoni, analiżi tal-iżbalji tqabbel il-previżjonijiet tar-rendimenti tal-għelejjel mar-rendimenti proprji osservati biex tikkwantifika l-iżball fil-previżjonijiet u tevalwa l-prestazzjoni tal-previżjonijiet. Għall-informazzjoni, l-iżball ġenerali, imkejjel bħala l-iżball perċentwali assolut medju tal-previzjoni fi tmiem il-kampanja għall-UE-27 għax-xhur kollha u għaċ-ċereali kollha flimkien, kien 1,6% għall-2007, -3,3% għall-2008, -1,2% għall-2009 u 1,2 % għall-2010, rispettivament, b'valuri negattivi li juru sottostima, u b'valuri pożittivi li juru soprastima tar-rendimenti rrapportati (ir-rendimenti rrapportati tal-2009 u tal-2010 għadhom preliminari). Artikolu 1(1)(b): il-monitoraġġ tal-kundizzjonijiet u l-estimi tal-għelejjel Minbarra l-previżjonijiet tar-rendimenti, jiġu mmonitorjati mill-qrib il-kundizzjonijiet tal-għelejjel matul l-istaġun tat-tkabbir. L-informazzjoni meteoroloġika u tat-telerilevament tiġi analizzata u relatata ma' informazzjoni rilevanti dwar l-għelejjel ibbażata fuq ir-riżultati tal-immudellar bijofiżiku (eż. l-impatt ta' mewġa tas-sħana, perjodu ta' nixfa jew ta' kesħa f'daqqa f'ċerti stadji tal-iżvilupp tal-għelejjel). Barra minn dan, ir-riżultati tal-mudell tat-tkabbir tal-għelejjel jintużaw direttament biex jiġu vvalutati l-kundizzjonijiet tal-għelejjel (eż. simulazzjoni tal-indiċi tal-erja tal-weraq jew tal-bijomassa). Dan il-monitoraġġ ikopri l-UE u japplika għall-għelejjel inklużi kollha. Artikolu 1(1)(c): il-promozzjoni tal-aċċess għall-estimi Hu żgurat aċċess miftuħ għall-bosta riżultati fuq l-websajts jieħdu ħsieb il-JRC u l-konsorzju tal-MARSOP3. Il-websajt tal-MARSOP tagħti għadd ġmielu ta' tagħrif (ir-riżultati li jagħti l-kejl tat-telerilevament applikat, ir-riżultati mill-mudell tat-tkabbir tal-għelejjel, links għal bullettini). Id-dejta u l-immaġnijiet bis-satellita jitqiegħdu f'server tal-immaġnijiet mnejn wieħed jista' jara u jniżżel id-dejta. Wieħed jista' wkoll jitlob jew iniżżel id-dejta meteorologika mill-websajt tal-MARSOP. Artikolu 1(1)(d): ikun żgurat segwitu teknoloġiku tas-sistema agrometeoroloġika Il-JRC se jagħmel segwitu tekniku kostanti biex jiżgura l-kontinwità tas-sistema u li l-metodoloġiji applikati jkunu sodi xjentifikament. Dawn il-metodoloġiji jinkludu l-interpolazzjoni tad-dejta meteoroloġika għal fuq raster, id-derivazzjoni tal-miżuri tat-telerilevament biex jiddeskrivu kif jikbru l-għelejjel jew l-analiżi statistika li ssir għall-estimi tar-rendimenti tal-għelejjel. 3.2.2. Il-miżuri li jridu implimentati (l-Artikolu 1(2)) Artikolu 1(2)(a): il-ġbir u x-xiri tad-dejta meteoroloġika u bis-satellita Il-ġbir u x-xiri tad-dejta meteoroloġika jinkludu aktar minn 3500 stazzjon li jagħtu informazzjoni dwar parametri tat-temp, li jiddaħħlu fl-MCYFS kuljum. Dan is-servizz jinżamm b'mod permanenti. Tinkiseb u tinħażen ukoll dejta tat-telerilevament li tista' tintuża liberament minn satelliti b'riżoluzzjoni baxxa u medja (1 km sa 300 m riżoluzzjoni "pixel") dedikata għall-monitoraġġ tal-veġitazzjoni, u din tiġi pproċessata u analizzata aktar. Artikolu 1(2)(b): infrastruttura tad-dejta spazjali u websajt L-infrastruttura tad-dejta spazjali tinkludi t-teknoloġija, l-istandards, ir-riżorsi umani u l-attivitajiet relatati li hemm bżonn biex tinkiseb, tiġi pproċessata, titqassam, tintuża, tinżamm u tinħażen id-dejta spazjali. Din l-infrastruttura tlestiet mal-MCYFS, u ħadmu fuqha timijiet mill-JRC u skont il-kuntratt tal-MARSOP3. Din tkopri settijiet tad-dejta spazjali għall-Ewropa kollha fi skali differenti. Id-dejta tiġi pproċessata biex taqdi l-ħtiġijiet tal-monitoraġġ tal-kundizzjonijiet tal-għelejjel u tal-previżjoni tal-produzzjoni tal-għelejjel. Ir-riżultati u l-informazzjoni mis-sorsi differenti (eż. it-telerilevament) jistgħu jinstabu fuq websajts u portali tal-internet differenti. L-infrastruttura hi konformi mal-qafas stabbilit fid-Direttiva li tistabbilixxi Infrastruttura għall-Informazzjoni Ġeografika fil-Komunità Ewropea (Inspire)[5]: Id-dejta spazjali tingħata referenza ġeografika skont il-projezzjoni tal-INSPIRE, id-deskrizzjoni tal-metadejta ssegwi l-prinċipji tal-INSPIRE u se tiġi armonizzata aktar. Permezz ta' Ġeoportal konformi mal-INSPIRE, l-MCYFS se taqsam ir-riżorsi spazjali disponibbli fil-Bażi tad-Dejta b'dejta magħżula tal-MCYFS dwar it-temp, l-għelejjel u t-telerilevament. Artikolu 1(2)(c): studji sepeċifiċi dwar il-kundizzjonijiet tal-klima Is-sistema tippermetti t-tħejjija ta’ studji speċifiċi dwar il-kundizzjonijiet klimatiċi permezz ta’ serje kbira ta’ informazzjoni disponibbli li tkopri l-aspetti rilevanti kollha. Tħejjew rapporti dwar l-impatti tal-avvenimenti estremi tat-temp fuq l-għelejjel fil-livell tal-UE kif ukoll għal aktar reġjuni speċifiċi, u nbagħtu lill-Kummissjoni skont ir-Regolament tal-Kunsill (KE) Nru 78/2008. Artikolu 1(2)(d): l-aġġornament tal-mudelli agrometeoroloġiċi u ekonomiċi. Minbarra t-tħaddim tas-sistema, kontinwament jiġu aġġornati l-mudelli u l-bażijiet tad-dejta relatati. Bħalissa l-bażi tad-dejta fiha 3Tb informazzjoni. Minn meta daħal fis-seħħ ir-Regolament tal-Kunsill, sar ħafna titjib: In-netwerk tal-istazzjon meteoroloġiku tkabbar biex tkun żgurata sistema tal-monitoraġġ aħjar; ir-riżoluzzjoni tal-grilja ta' 50km x 50km li kien hemm qabel għall-analiżi spazjali ttejbet għal 25km x 25km; saru kalibrazzjonijiet ġodda tal-għelejjel; u tnedew verżjonijiet ġodda tal-bażi tad-dejta u tas-softwer. 4. Prodotti u riżultati Il-Kummissjoni Ewropea, l-Istati Membri u partijiet interessati oħra jirċievu l-prodotti differenti mistennija (deliverables); ir-rapporti u l-bullettini minn naħa u s-servizzi tal-informazzjoni u d-dejta min-naħa l-oħra. Kull prodott hu disponibbli b'mod elettroniku (l-Artikolu 2 tar-Regolament) u parzjalment fuq karta. Ir-rapporti u l-bullettini Il-bullettin dwar il-monitoraġġ tal-għelejjel għall-Ewropa joffri, f'ħin reali u f'kuntest operazzjonali, informazzjoni u analiżijiet dwar il-monitoraġġ tat-tkabbir tal-għelejjel u dwar il-previżjonijiet tar-rendiment. Il-pajjiżi koperti huma l-pajjiżi tal-UE u tar-reġjuni ġirien (iż-żoni tal-Magreb, tal-Baħar l-Iswed). L-għelejjel koperti huma l-qamħ artab, il-qamħ durum, ix-xgħir tax-xitwa u tar-rebbiegħa, iż-żerriegħa tal-qamħirrun, iż-żerriegħa tar-rapa, il-ġirasol, il-pitravi taz-zokkor u l-patata. Analiżi sħiħa toħroġ fuq l-internet sitt darbiet fis-sena u ssupplimentata b'estimi aġġornati tar-rendimenti darbtejn jew tliet darbiet fis-sena. Għall-mergħat u r-ross fl-UE jitħejjew bullettini speċjali. Bejn il-bullettini s-sħaħ tal-analiżi (10-12-il-darba fis-sena) jingħataw aġġornamenti u analiżijiet tal-kundizzjonijiet agrometeoroloġiċi Dawn il-pubblikazzjonijiet kollha jistgħu jinstabu fuq l-internet jew stampati fuq karta meta jintalbu. Is-servizzi tal-informazzjoni u d-dejta Fil-websajt u l-paġni tal-MARSOP tista' tinstab varjetà ġmielha ta' informazzjoni dwar l-istaġun attwali tal-produzzjoni agrikola fl-Ewropa u dwar żoni agrikoli importanti oħrajn fid-dinja. Il-prodotti disponibbli jinkludi graffs u mapep tal-indikaturi tat-temp ibbażati fuq osservazzjonijiet u mudelli tat-temp numeriċi, graffs u mapep tal-indikaturi tal-għelejjel ibbażati fuq mudelli agrometeoroloġiċi u graffs u mapep tal-indiċijiet tal-veġitazzjoni u ta' materjal niexef kumulat ibbażati fuq immaġnijiet bit-telerilevament. 5. L-użu tar-riżorsi tal-baġit In-nefqa 05.080300 l-implimentazzjoni tar-Regolament Nru 78/2008 2008 || EUR 97 298 2009 || EUR 2 370 340 2010 || EUR 1 414 851 2011 || EUR 1 443 813 2012 || EUR 1 449 048 2013 (ippjanati) || EUR 1 570 734 TOTAL || EUR 8 346 084 6. Rimarki konklussivi u l-ġejjieni tal-attività Is-Sistema MARS tat informazzjoni effettiva u f'waqtha u dejta oġġettiva li jgħinu l-proċess tat-teħid tad-deċiżjonijiet biex il-Politika Agrikola Komuni (CAP) tiġi mobilizzata. Lil hinn mill-għan primarju li jsiru previżjonijiet dwar rendiment tal-ħsad u l-produzzjoni, is-sistema tagħti ħjiel siewi wkoll dwar oqsma oħra rilevanti għall-agrikoltura tal-UE bħall-kwistjonijiet tat-tibdil fil-klima. Barra minn hekk, is-sistema agrometeoroloġika MARS u l-applikazzjonijiet tat-telerilevament taw informazzjoni utli mhux biss lill-Kummissjoni Ewropea iżda anki lill-Istati Membri interessati, istituti tar-riċerka u utenti oħra, permezz tat-tixrid tal-prodotti. Għalhekk il-Kummissjoni pproponiet li tissokta l-MCYFS permezz tal-Artikolu 22 tal-abbozz tar-Regolament tal-Parlament Ewropew u tal-Kunsill dwar il-finanzjament, il-ġestjoni u l-monitoraġġ tal-politika agrikola komuni COM(2011) 628 li fis-26 ta' Ġunju ntlaħaq ftehim politiku dwaru fost l-Istituzzjonijiet. It-tkompija tas-Sistema tal-Previżjoni tar-Rendiment tal-Għelejjel MARS tista' tinkludi attivitajiet ġodda biex jaqdu l-ħtiġijiet tal-CAP, u din tevolvi u tadatta għall-ambjent ekonomiku globali li qed jinbidel. F'dan il-kuntest, informazzjoni indipendenti u affidabbli fuq livell dinji hi rekwiżit bażiku li jiżgura proċess tajjeb u effettiv tat-teħid tad-deċiżjonijiet fl-UE. L-attivitajiet il-ġodda jistgħu jkunu: (1) MCYFS mkabbra għal żoni oħra ewlenin tal-produzzjoni fid-dinja u għal aktar għelejjel rilevanti; (2) Għodda tal-immudellar estiża għall-għelejjel tal-UE ħlief dawk diġà koperti (eż. is-segala, il-ħafur, il-qamħ tas-segala; il-kannamiela, il-fażola tas-sojja); (3) Sistemi aktar sħaħ tal-immudellar tal-mergħat ikun jistgħu jagħti estimi kwantitattivi tal-produzzjoni tal-bijomassa. Dwar il-punt 1, proġett bl-isem GLOBCAST (GLOBal Crop Monitoring and ForeCASTing - Monitoġġ u Previżjonijiet Globali tal-Għelejjel) se jintemm fl-2014. Il-proġett GLOBCAST għandu l-għan li jistudja t-twessigħ tal-MCYFS għal żoni oħra fid-dinja (il-pajjiżi tal-Commonwealth tal-Istati Indipendenti, l-Arġentina, il-Brażil, iċ-Ċina, l-Indja, l-Awstralja, il-Kanada u l-Istati Uniti tal-Amerika) u għal għelejjel oħra li għadhom mhumiex koperti bl-MCYFS, (il-qamħ, ix-xgħir, iż-żerriegħa tar-rapa, iz-zokkor tal-pitravi u l-patata), bħal għelejjel oħra ta' interess globali u b'impatt fuq is-suq intern tagħna jiġifieri l-fażola tas-sojja, ir-ross u l-kannamiela. Il-proġett GLOBCAST jinkludi analiżi tal-kost tal-estensjoni tas-sistema għal żoni oħra fid-dinja u għelejjel li fuqha se tiġi deċiża estensjoni possibbli tal-MCYFS. Il-bażi legali li tkopri l-estensjoni hi l-istess li se tintuża għall-MCYFS, jiġifieri l-Artikolu 22 tar-Regolament tal-Parlament Ewropew u tal-Kunsill dwar il-finanzjament, il-ġestjoni u l-monitoraġġ tal-politika agrikola komuni COM(2011) 628. Jekk is-Sistema tal-Previżjoni tar-Rendiment tal-Għelejjel MARS titwessa' għal żoni tal-produzzjoni lil hinn mill-Ewropa u għal aktar għelejjel importanti għas-sigurtà alimentari fl-UE iżda anki għal rispons internazzjonali fejn l-ikel hu nieqes, titjieb il-kwalità tal-informazzjoni li hemm bżonn għall-ġestjoni tas-suq intern. Apparti dan, il-proġett GLOBCAST jikkontribwixxi bil-kbira għall-inizjattiva tal-G-20 dwar is-sigurtà alimentari u l-volatilità tal-prezzijiet tal-ikel, b'mod partikolari għas-Sistema tal-Informazzjoni dwar is-Suq Agrikolu (AMIS), inkluża fil-"Pjan ta' Azzjoni dwar il-Volatilità tal-Prezzijiet tal-Ikel u l-Agrikoltura"[6] li adottaw il-Ministri tal-Agrikoltura tal-G-20. B'mod partikolari dan għandu jikkontribwixxi biex tissaħħaħ il-kapaċità li jiġu prodotti u jixxerrdu f'waqthom previżjonijiet preċiżi tal-produzzjoni tal-għelejjel fuq skala nazzjonali, reġjonali u globali. Is-sinerġiji għadhom fl-iżvilupp mal-programm COPERNICUS (il-Komponent tal-Art) dwar l-akkwist u l-ipproċessar minn qabel ta' dejta bis-satellita li tista' tgawdi minnha s-Sistema tal-Previżjoni tar-Rendiment tal-Għelejjel MARS. [1] Ir-Regolament tal-Kunsill (KE) Nru 78/2008 tal-21 ta' Jannar 2008 dwar il-miżuri li l-Kummissjoni għandha twettaq għall-perjodu 2008-2013 bl-użu tal-applikazzjonijiet ta' telerilevament implimentati fil-qafas tal-politika agrikola komuni, Il-Ġurnal Uffiċjali tal-Unjoni Ewropea, L 25 tat-30 ta' Jannar 2008, p. 1. [2] Id-Deċiżjoni Nru 1445/2000/KE tal-Parlament Ewropew u tal-Kunsill tat-22 ta' Mejju 2000 dwar l-appplikazzjoni ta' stħarriġ mill-ajru u metodi ta' teknika ta' remote-sensing għall-istatistika agrikola għall-1999 sal-2003, Il-Ġurnal Uffiċjali tal-Komunitajiet Ewropej L 163 tal-4 ta' Lulju 2000, p. 1. [3] Id-Deċiżjoni Nru 2066/2003/KE tal-Parlament Ewropew u tal-Kunsill tal-10 ta' Novembru 2003 dwar it-tkomplija tal-applikazzjoni fl-istatistika agrikola mill-2004 sal-2007 ta' tekniċi ta' stħarriġ għal żoni u ta' remote-sensing u li jemenda d-Deċiżjoni 1445/2000/KE, Il-Ġurnal Uffiċjali tal-Unjoni Ewropea L 309 tas-26 ta' Novembru 2003, p. 9. [4] L-akronimu SPOT ifisser "Satellite Pour l'Observation de la Terre" [Satellita għall-Osservazzjoni tad-Dinja], NOAA ifisser National Oceanic and Atmospheric Administration [Amministrazzjoni Nazzjonali għall-Oċeani u l-Atmosfera], u AVHRR ifisser Advanced very high Resolution Radiometer [Radjometru Avvanzat b'Riżoluzzjoni għolja ħafna]; u MODIS tfisser Moderate Resolution Imaging Spectroradiometer [Spettroradjometru ta' Immaġnijiet b'Riżoluzzjoni Moderata]. [5] Id-Direttiva 2007/2/KE tal-Parlament Ewropew u tal-Kunsill tal-14 ta' Marzu 2007 li tistabbilixxi Infrastruttura għall-Informazzjoni Ġeografika fil-Komunità Ewropea (Inspire), Il-Ġurnal Uffiċjali tal-Unjoni Ewropea L 108 tal-25 ta' April 2007, p. 1. [6] http://agriculture.gouv.fr/IMG/pdf/2011-06-23_-_Action_Plan_-_VFinale.pdf